**Styrelsesvedtægt**

**for**

**Fredericia Kommune**

**Kapitel I**

**Byrådet**

**§ 1**

*Stk. 1* Fredericia Byråd består af 21 medlemmer.

*Stk. 2* Byrådet vælger en borgmester og en første og anden viceborgmester, jf. § 6 i lov om kommunernes styrelse (i det følgende kaldet styrelsesloven).

**§ 2**

De nærmere regler om forberedelse, indkaldelse og afholdelse af Byrådets møder fastsættes i Byrådets forretningsorden (i det følgende kaldet forretningsordenen), jf. styrelseslovens § 2.

**Kapitel II**

**Borgmesteren**

**§ 3**

De nærmere regler om borgmesterens opgaver i forbindelse med Byrådets møder fastsættes i forretningsordenen, jf. styrelseslovens §§ 8 og 30.

**§ 4**

*Stk. 1* Borgmesteren varetager de funktioner som øverste daglige leder af kommunens samlede administration, der fremgår af styrelseslovens kapitel IV.

*Stk. 2* Borgmesteren drager omsorg for, at der om sager, der hører under et udvalgs område, indhentes de nødvendige erklæringer fra udvalget, inden Byrådet træffer beslutning i sagen.

*Stk. 3* Borgmesteren påser sagernes ekspedition, herunder at de ekspederes uden unødvendig forsinkelse. Borgmesteren kan af udvalgene og de ansatte forlange enhver oplysning om sager, der er underlagt dem, og om sagernes ekspedition.

**§ 5**

Borgmesteren drager omsorg for, at ingen udgift afholdes eller indtægt oppebæres uden fornøden bevilling, og at udgifter og indtægter bogføres i overensstemmelse med de af Økonomi- og Indenrigsministeriet og Byrådet fastsatte regler. Finder borgmesteren, at en disposition ikke har haft bevillingsmæssig hjemmel, forelægges spørgsmålet for Byrådet.

**Kapitel III**

**Nedsættelse af udvalg og almindelige regler om disses virksomhed m.v.**

**§ 6**

Følgende udvalg nedsættes:

1. Økonomiudvalget

2. By- og Planudvalget

3. Miljø- og Teknikudvalget

4. Børne- og Skoleudvalget

5. Kultur- og Idrætsudvalget

6. Senior- og Handicapudvalget

7. Social- og Beskæftigelsesudvalget

8. Uddannelsesudvalget

9. Sundhedsudvalget

**§ 7**

For hvert udvalg føres en beslutningsprotokol, hvori udvalgets beslutninger indføres. Beslutningsprotokollen underskrives efter hvert møde af de medlemmer, der har deltaget i mødet. Ethvert af disse medlemmer kan forlange sin afvigende mening kort tilført beslutningsprotokollen, og ved sager, der af udvalget skal fremsendes til anden myndighed, kræve, at denne samtidig gøres bekendt med indholdet af protokollen. Det pågældende medlem kan ved sagens fremsendelse ledsage denne med en begrundelse for sit standpunkt.

**§ 8**

Hvis et stående udvalg agter at foretage dispositioner, der berører et andet udvalgs område, skal der inden iværksættelsen forhandles med dette udvalg, i fornødent omfang med inddragelse af Økonomiudvalget og Borgmesteren, jf. styrelseslovens §§ 18 og 31a.

**§ 9**

De stående udvalg drager omsorg for, at de bevillinger og rådighedsbeløb, der er tildelt udvalget, ikke overskrides. Udvalgene foretager indstilling til Byrådet gennem Økonomiudvalget, hvis yderligere bevillinger er nødvendige i overensstemmelse med de til enhver tid gældende principper for økonomistyring.

**Kapitel IV**

**Økonomiudvalget**

**§ 10**

*Stk. 1* Økonomiudvalget består af Borgmesteren, der er formand for udvalget, samt af 8 af Byrådets øvrige medlemmer.

*Stk. 2* Udvalget varetager den umiddelbare forvaltning af de anliggender, der er underlagt det i medfør af styrelseslovens § 18, § 21 og kapitel V.

*Stk. 3* Udvalget varetager den umiddelbare forvaltning af løn- og personaleforhold herunder de overordnede strategiske forhold vedr. efteruddannelse og kompetenceudvikling inden for ethvert af kommunens administrationsområder. Udvalget fastsætter regler for Borgmesterens og administrationens behandling af personalesager.

*Stk. 4* Udvalget varetager kommunens økonomiske planlægning og har ansvaret for kommuneplanlægningen samt for en samordnet løsning af kommunens planlægningsopgaver. Udvalget fastlægger de fælles planforudsætninger og bistår de stående udvalg med tilvejebringelse af det nødvendige grundlag for udvalgenes planlægningsopgaver. Udvalget fastsætter generelle forskrifter for planernes tilvejebringelse. Udvalget drager omsorg for udarbejdelse af økonomiske konsekvensvurderinger af de udarbejdede planforslag og foretager indstilling til Byrådet om planforslagene. Udvalgets erklæring indhentes om enhver sag, der vedrører Kommunens planlægningsopgaver, inden sagen forelægges Byrådet til beslutning.

*Stk. 5* Udvalget varetager den umiddelbare forvaltning af køb, salg og pantsætning af fast ejendom og lignende spørgsmål samt godkender indgåelse af leje- og leasingkontrakter, samt den overordnede prioritering af drift og den udvendige vedligeholdelse af alle kommunens ejendomme.

*Stk. 6* Udvalget udarbejder forslag og foretager indstilling til Byrådet om kommunens kasse- og regnskabsregulativ, jf. styrelseslovens § 42.

*Stk.7* Udvalget forhandler i fornødent omfang med et stående udvalg inden iværksættelsen af foranstaltninger af væsentlig betydning for det pågældende udvalg.

*Stk. 8* Udvalget har ansvaret for, at der er fastlagt en administrativ organisationsplan, der tilgodeser udnyttelsen af kommunens ressourcer bedst muligt samt sørger for, at der foregår en kommunikation fagområderne imellem, således at alle har de oplysninger, der er behov for.

*Stk. 9* Udvalget har endvidere ansvaret for

* Kommunikations-, branding- og eventstrategi
* Beredskab
* IT og digitalisering
* Borgerbefordring, der pr. 1. januar 2016 varetages af Trekantområdets Beredskab
* Borgerbetjening, herunder folke- og personregister
* Overordnede partnerskabsaftaler
* Overordnede strategiske forhold vedrørende Fredericia Teater
* Overordnede strategiske forhold vedrørende Fredericia Sundhedshus
* Overordnede strategiske forhold vedrørende Fredericia Idrætscenter
* Erhvervspolitik
* Udbud og indkøb
* Støttet byggeri

**§ 11**

Økonomiudvalget fastsætter regler om

* Indberetninger fra den kommunale administration med henblik på udvalgets udøvelse af budget- og bevillingskontrol, jf. denne vedtægts § 12
* Forsikringsforhold for kommunens aktiver, personale og frivillige.

**§ 12**

Økonomiudvalget fører tilsyn med

* At forvaltningen af økonomiske midler sker i overensstemmelse med Byrådets beslutninger og i øvrigt på forsvarlig måde
* At forvaltningen af kommunens kasser og kommunens regnskabsføring er forsvarlig
* At de på årsbudgettet meddelte bevillinger og rådighedsbeløb samt de ved særlig beslutning bevilgede beløb ikke overskrides uden Byrådets samtykke
* At kommunens arkivalier opbevares på betryggende måde
* Informationssikkerhed
* Løn- og ansættelsesforhold for personale i selvejende institutioner, jf. styrelseslovens § 67

**Kapitel V**

**De stående udvalg**

**§13**

*Stk. 1* By- og Planudvalget består af 7 medlemmer.

*Stk. 2* Udvalget varetager den umiddelbare forvaltning af kommunens opgaver på by- og planområdet, herunder opgaver vedrørende

* Kommuneplanlægning i samarbejde med Økonomiudvalget (indstillinger til Økonomiudvalget/Byrådet vedrørende forslag til og endelig vedtagelse af planer)
* Lokalplanlægning i samarbejde med Økonomiudvalget (indstillinger til Økonomiudvalget/Byrådet vedrørende forslag til og endelig vedtagelse af planer)
* VVM (indstillinger til Økonomiudvalget/Byrådet vedrørende forslag til kommuneplantillæg med VVM-redegørelse og endelig vedtagelse af sådanne)
* Strategier mv. vedrørende kommunens fysiske udvikling herunder byudvikling og erhvervsudvikling (indstillinger til Økonomiudvalget/Byrådet vedrørende indholdet af strategier mv.)
* Plan- og udstykningsmyndighed vedrørende arealanvendelse i forhold til gældende lovgivning og plangrundlag
* Miljøgodkendelser for industrien
* Byfornyelsesmyndighed
* Udarbejdelse af kommunale udstykningsplaner for parcelhus og erhvervsgrunde
* Byggemodningsprojekter
* Planlægning af nye infrastrukturanlæg (veje, cykelstier mv.)
* Overordnet trafik- og parkeringsplanlægning
* Offentlige pladser
* Byggesager
* Bygnings- og boligregisteret
* Udstykningskontrol
* Dispensationer fra lokalplaner mv.
* Projektforslag, forprojekt og hovedprojekt samt udførelse af bygge- og anlægsarbejder inden for udvalgets område
* Samarbejde med private og selvejende institutioner inden for udvalgets område
* Udarbejder forslag og foretager indstilling til Byrådet om takster inden for udvalgets område
* Drift og indvendig vedligeholdelse af områdets bygninger og anlæg.

**§ 14**

*Stk. 1* Miljø- og Teknikudvalget består af 7 medlemmer.

*Stk. 2* Udvalget varetager den umiddelbare forvaltning af kommunens opgaver på det tekniske og miljømæssige område, herunder opgaver vedrørende

* Bæredygtighedsstrategi
* Strategisk energiplanlægning
* Kommunale Agenda 21 aktiviteter
* Klima- og energiprojekter
* Drift af kommunale veje, cykelstier, fortove mv.
* Affald og genbrug
* Ren by og Ren kommune
* Miljøbeskyttelse herunder miljøgodkendelser i det åbne land
* Skadedyrsbekæmpelse
* Spildevand
* Jordforurening
* Naturbeskyttelse
* Byggeri og ændret anvendelse i landzone
* Vandløb, søer og kystvand
* Kystbeskyttelse
* Grundvandsbeskyttelse og vandforsyning
* Råstofindvinding
* Sten- og jorddiger samt fortidsminder i det åbne land
* Godkendelse af varmeforsyningsprojekter
* Klimatilpasning og risikostyring
* Campingpladser
* Kolonihaver
* Kommunale strande, skove, naturområder, parker mv.
* Lovbundne sektorplaner mv. på udvalgets område
* Vejmyndighed på offentlige veje og private fællesveje
* Trafiksikkerhed
* Parkeringsbekendtgørelse m.m.
* Hyre-, rute-, og fragtbilkørsel
* Kollektiv trafik
* Vejbelysning
* Samarbejde med private og selvejende institutioner inden for udvalgets område
* Udarbejder forslag og foretager indstilling til Byrådet om takster inden for udvalgets område
* Drift og indvendig vedligeholdelse af områdets bygninger og anlæg.

**§ 15**

*Stk. 1* Børne- og Skoleudvalget består af 5 medlemmer.

*Stk. 2* Udvalget varetager den umiddelbare forvaltning af kommunens undervisningsmæssige opgaver, opgaver vedrørende dagpasning af børn og opgaver vedrørende børn og unge, herunder opgaver vedrørende

* Dagpleje og daginstitutioner.
* Folkeskoler og fritidstilbud (minus 10. klasse)
* Fritidstilbud og ungdomskultur
* Udsatte børn og unge og deres familier
* Skolesamarbejde jf. venskabsbysamarbejdet
* Specialpædagogiske tilbud
* Pædagogisk/psykologisk rådgivning
* Åben rådgivning - et tilbud til børn og unge
* Psykolog og Samtalegrupper
* Samarbejde med forældrebestyrelser i dagtilbud og skoler
* Sygehusundervisning
* Børn og unge med handicap
* Ungebyrådet
* Elevtopmødet
* Fritidspas og Sponsorpas
* Samtalegrupper
* AKT - Adfærd Kontakt Trivsel
* SSP - Samarbejde mellem skole, socialforvaltning og politi
* Grønlandsudvalget – udveksling af grønlandske skolebørn
* Projektforslag, forprojekt og hovedprojekt samt udførelse af bygge- og anlægsarbejder inden for udvalgets område
* Samarbejde med private og selvejende institutioner inden for udvalgets område
* Forslag og indstilling til byrådet om politikker inden for udvalgets område i samarbejde med Økonomiudvalget, og takster inden for udvalgets område, samt vedrørende institutioner og andre anlæg under udvalgets område, anlægsplaner, programoplæg, byggeprogram, dispositionsforslag for bygge- og anlægsarbejder.
* Drift og indvendig vedligeholdelse af områdets bygninger og anlæg.

**§ 16**

*Stk. 1* Kultur- og Idrætsudvalget består af 5 medlemmer.

*Stk. 2* Udvalget varetager den umiddelbare forvaltning af kommunens kultur- og idrætsopgaver, herunder opgaver vedrørende

* Idrætsanlæg, bortset fra skolernes anlæg,
* Fritidsforanstaltninger for børn og unge – herunder Feriesjov
* Den Kreative Skole, musik, drama og billedskole Kongensgade 111
* Teater- og biografforhold, bortset fra forhold vedr. Fredericia Teater
* Tilskud til kulturelle aktiviteter og foreninger, samt lokaletilskud Lokalradio og -TV
* Depotgården
* Biblioteksvæsen
* Museumsforhold og Lokalhistorisk Arkiv
* Udlån og udleje af lokaler i kommunale ejendomme til foreninger m.v.,
* Voldanlægget samt parker, mindesmærker og historiske steder
* Administration af kommunens kunstgenstande
* Folkeoplysning
* Fredericia Eliteidræt (talentudvikling)
* Gasværksgrunden
* Ungdommens Hus
* Det Bruunske Pakhus / Tøjhuset
* 5.-6. juli arrangement
* Årets Idrætsfest
* Samarbejde med private og selvejende institutioner inden for udvalgets område.
* Udvikling, drift og vedligeholdelse af følgende af områdets bygninger og anlæg, herunder MadsbyParken (Fredericia Idrætscenter, Madsby Legepark og Minibyen) og Volden
* Udarbejder forslag og foretager indstilling til byrådet om politikker for kultur- og fritidsområdet i samarbejde med Økonomiudvalget, herunder anlægsplaner, programoplæg, byggeprogrammer og disponeringsforslag inden for udvalgets område
* Udarbejder forslag og foretager indstilling til byrådet om regler for udlån og udleje af lokaler til kultur- og fritidsformål i kommunale ejendomme og for tilskud til foreninger m.v. under udvalgets område
* Udarbejder forslag og foretager indstilling til byrådet om takster inden for udvalgets område.

**§ 17**

*Stk. 1* Senior- og Handicapudvalget består af 5 medlemmer.

*Stk. 2* Udvalget varetager den umiddelbare forvaltning af kommunens opgaver indenfor senior og handicapområdet, herunder opgaver vedrørende

* Boligsikring og boligydelse
* Døgntilbud til voksne med nedsat funktionsevne efter servicelovens § 105/85, 107 og 108
* Plejecentre
* Aflastnings- og rehabiliteringspladser
* Ældreboliger
* Dag- og aktivitetscentre
* Den kommunale akutfunktion
* Forebyggende hjemmebesøg
* Praktisk hjælp og personlig pleje
* Hjemmesygepleje
* Hjælpemidler
* Døgntilbud for voksne med nedsat funktionsevne
* Beskyttet beskæftigelse
* Samarbejde med frivillige og foreninger
* Køkkener og madservice
* Projektforslag, forprojekt og hovedprojekt samt udførelse af bygge- og anlægsarbejder inden for udvalgets område
* Samarbejde med private og selvejende institutioner inden for udvalgets område
* Udarbejder forslag og foretager indstilling til byrådet om politikker inden for udvalgets område i samarbejde med Økonomiudvalget, samt takster inden for udvalgets område
* Drift og indvendig vedligeholdelse af områdets bygninger og anlæg

**§ 18**

*Stk. 1* Social- og Beskæftigelsesudvalget består af 5 medlemmer.

*Stk. 2* Udvalget varetager den umiddelbare forvaltning af kommunens opgaver på det sociale og beskæftigelsesmæssige område herunder opgaver vedrørende

* Lov om en aktiv beskæftigelsesindsats
* Lov om aktiv socialpolitik
* Førtidspension
* Lov om sygedagpenge
* Lov om ret til orlov og dagpenge ved barsel
* Beskæftigelsesrettede opgaver efter integrationsloven og ydelser
* Den umiddelbare forvaltning af kommunens overordnede integrationspolitik,
* Kommunens opgaver i relation til lov om danskundervisning til voksne udlændinge
* Integrationsindsatser
* Veteranområdet
* Misbrugsbehandling
* Væresteder
* Krise- og forsorgshjem
* Socialpsykiatri
* Voksenspecialundervisning (CSV)
* Den særligt tilrettelagte ungdomsuddannelse (STU)
* Tilbud til døve borgere (Solglimt)
* Bo-tilbud, bostøtte og hjemmevejledning
* Projektforslag, forprojekt og hovedprojekt samt udførelse af bygge- og anlægsarbejder inden for udvalgets område
* Samarbejde med private og selvejende institutioner inden for udvalgets område
* Udarbejdelse af beskæftigelsesplan til indstilling for Økonomiudvalg og byråd
* Udarbejdelse af forslag til takster inden for udvalgets område til indstilling til Økonomiudvalget og byrådet
* Drift og indvendig vedligeholdelse af områdets bygninger og anlæg

**§19**

*Stk. 1* Uddannelsesudvalget består af 5 medlemmer

*Stk. 2* Udvalget varetager den umiddelbare forvaltning af følgende opgaver:

* Ungdommens Uddannelses – Vejledning (UU-Vejledning)
* UNG Fredericia - 10 kl. og Ungdomsskolen
* Videnparken
* Samarbejde med forældrebestyrelsen for 10. kl.
* Samarbejdet med uddannelsesinstitutioner, og med private og selvejende institutioner inden for udvalgets område i øvrigt
* Fredericia byråds uddannelsespolitik og kompetenceudviklingsstrategi
* Forberedende Grunduddannelse
* Udvikling af uddannelsescampus
* Udvikling af miljø for iværksætteri
* Aktiviteter på og udviklingen af Bülows Kaserne
* Drift og indvendig vedligeholdelse af områdets bygninger og anlæg

**§ 20**

Stk. 1. Sundhedsudvalget består af 5 personer

Stk. 2. Udvalget varetager den umiddelbare forvaltning af kommunens opgaver på det sundhedsmæssige område, herunder opgaver vedrørende

* Udvikling og drift af Sundhedshuset
* Genoptræning og vedligeholdelsestræning (voksne),
* Politikudvikling og opfølgning af forebyggende sundhedsfremme for hele kommunen,
* Medlemsskab af WHO Healthy City Network
* Sundhedspleje og tandpleje
* Genoptræning 0-18 år
* Kvalitetsudvikling af sundhedsområdet for hele kommunen,
* Sundhedsaftalen med Region Syddanmark
* Samarbejdet med almen praksis og øvrige sundhedsaktører
* Kommunal medfinansiering af regionens sundhedsudgifter,
* Sundhedsberedskabet,
* Vederlagsfri fysioterapi under sygesikringen,
* Projektforslag, forprojekt og hovedprojekt samt udførelse af bygge- og anlægsarbejder inden for udvalgets område
* Samarbejde med private og selvejende institutioner inden for udvalgets område.
* Drift og indvendig vedligeholdelse af områdets bygninger og anlæg.

Udvalget udarbejder forslag og foretager indstilling til Byrådet om

* Politikker inden for udvalgets område i samarbejde med Økonomiudvalget, jfr. § 10,
* Takster inden for udvalgets område.

**Kapitel VI**

**Vederlag m.v.**

**§ 21**

*Stk.1* Formanden for By- og Planudvalget oppebærer et vederlag, der udgør 17 % af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 2* Formanden for Miljø- og Teknikudvalget oppebærer et vederlag, der udgør 17% af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 3* Formanden for Kultur- og Idrætsudvalget oppebærer et vederlag, der udgør 17% af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 4* Formanden for Børne- og Skoleudvalget oppebærer et vederlag, der udgør 17 % af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 5* Formanden for Social- og Beskæftigelsesudvalget oppebærer et vederlag, der udgør 17 % af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 6* Formanden for Senior- og Handicapudvalget oppebærer et vederlag, der udgør 17 % af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk. 7* Formanden for Uddannelsesudvalget oppebærer et vederlag, der udgør 17 % af borgmesterens vederlag. Næstformanden oppebærer et vederlag der udgør 8 % af borgmesterens vederlag.

*Stk.8* Formanden for Sundhedsudvalget oppebærer et vederlag, som udgør 17 % af borgmesterens vederlag. Næstformanden oppebærer et vederlag, der udgør 8 % af borgmesterens vederlag.

*Stk.9* Formanden for Børn & Ungeudvalget (§ 19-Udvalget) oppebærer et vederlag, som udgør 11 pct. af borgmesterens vederlag.

*Stk. 10* Den i stk. 1-9 nævnte vederlæggelse ophører, når formanden på grund af forfald i en uafbrudt periode på 9 måneder har været forhindret i at varetage formandshvervet.

**§ 21**

*Stk. 1* Når et medlem af et stående udvalg på grund af formandens sygdom, ferie eller fravær af anden årsag af udvalget er konstitueret som formand i en periode på mindst 2 uger, oppebærer vedkommende i funktionsperioden vederlag efter samme regler som formanden, jf. § 20 stk. 1-10.

*Stk. 2* Funktionsvederlag kan højst oppebæres i en uafbrudt periode på 9 måneder.

**Kapitel VII**

**Ikrafttrædelse og ændring i vedtægten**

**§ 22**

*stk. 1* Denne vedtægt træder i kraft den 15. januar 2018, og afløser tidligere vedtaget styrelsesvedtægt.

*stk. 2* Forslag om ændringer i og tillæg til denne vedtægt skal behandles i 2 byrådsmøder med mindst 6 dages mellemrum.